정조 11년 · 목
具翼善冠白袍。乘輿出賓陽門。詣明政門。降輿陞座。百官入庭行禮訖。奏事諸臣。以次進前。 領議政金致仁啓言。前成川府使金載瓚所啓以爲。 成川還穀幷分留。不滿三萬石。較以應食之口。豐歲已難排巡。歉歲尤無可言。限十年。毋論京司巡營。凡係發賣。本邑則勿爲擧論事仰請矣。其爲邑弊可知。此不必限以年數。請令道臣。蘇弊間勿許發賣。從之。又啓言。堤堰修築。實爲備旱之要務。前後申飭。非不嚴明。而外邑擧行。全無其實。迨此春水未生之前。尤宜預令修築。以此出擧條嚴飭。亦令備郞。無時摘奸。如有慢於擧行者。從重勘罪。不飭之道臣。請亦加論責。從之。又啓言。堤堰冒耕。法禁至嚴。而數年以來。忽聞一宮房。毋論大小堤堰陳廢與否。公肆打量。起耕作畓。堰下蒙利之民。擧皆失利呼冤云。請分付道臣。諸道各邑堤堰中起耕處。一一摘奸。一邊禁耕。一邊疏鑿。毋敢復有如此之弊。敎以。廢堰作畓。明有禁令。況非廢堰。則尤所當禁。 先朝飭敎。不啻至嚴。而近又因緣圖囑。必欲冒犯。此弊專在於堤堰堂上不能得人之致。如欲端本。先自該曹擇差然後。可責其效。前年以此事屢勤筵敎。而尙無變通之事。似此小事。如是因循。豈不慨然。今聞卿言。正合予意。以此出擧條。各別嚴飭。又啓言。近來科場濫雜之弊。頃旣略陳。而慶科又當前矣。榜出後面試一事。最爲防奸之要道。而造化在上。臣不敢仰請。而爲先嚴飭禁亂所及試所。另加糾察。隨卽摘發。施以科場用奸之律。隨從書册。亦依法典嚴禁。請以此出擧條。預爲申飭。敎以。卿言甚好。以此令成均館。預爲曉諭多士。期於無犯。防禁等事。亦爲拔例嚴飭。又啓言。人曰製。已定日入啓。而取考成均館謄錄。則二去丁亥年。文衡雖在外未參。而大輪次亦有設行之例矣。敎以。丁亥已例。可謂襯合。 文衡情理。不可不顧。然則卿出題可也。 致仁曰。臣則病昏。其於試事。備位而已。雖無文衡。 兩館提學及 奎章閣提學幷參。使之出題宜矣。敎以。卿之辭遜。極爲過當。雖以考試一事言之。定高下書等第。無文衡則大臣主之。況此大輪次之自政府出令乎。前例雖無可據。揆以事體。決不可委之於單文任矣。卿勿過辭。又啓言。災歲先務。無過於不擾民。而外邑則因道臣狀請。徵債推奴。皆已防塞矣。都下不宜異同。凡係三年以前舊債。限秋成勿許聽理事。請分付秋曹京兆。從之。又啓言。屠牛之禁。法典所戴載。而近來犯科。去益狼藉。至於泮僕之出送外邑。任其屠販。又是近年創出之事也。定送於外方各營之不足。定送於列邑。列邑之不足。至送於萊灣邊府。此非所以禁之也。乃所以勸之也。臣謂外而畿伯。內而法司。均有其失。自今以後。場市賣買與無時私屠。各別嚴飭。泮僕下送。則舊有五處外。一倂永罷。外邑官私屠。一體禁斷。有不可已也。聞 宮底典僕。與之分利云。此則請令有司堂上。從長商確。俾爲聊賴之地。從之。又啓言。聞僚相言。初六日大駕在 太廟時。自班次從間路。先詣 永禧殿者有之。又於未回鑾之前。先到 景慕宮者有之。及至還官時。駕後班列。殆無一人云。此莫非臣等不能董飭之罪。而況臣則隨參 前後殿行禮。脚軟足繭。不得已落後。先詣 宮門之外。此必效尤於臣而然也。敢請先治臣罪。間道先詣班次徑歸之人。使之一一自首。庶官則令監察現告。從重勘處。敎以。卿之參班。尙以爲悶之。今此辭遜。萬萬過當矣。參班諸臣事。極爲駭然。目下第一義。莫先於正頹綱。雖似小節。實爲急務。依卿所奏施行。○兵曹判書金履素啓言。朝家之置郵傳命。關係非細。而諸道各驛。百弊俱興。苟求其源。則專由於馬戶之擅賣馬位。一年二年。便歸烏有。大抵馬位之私自賣買。自有法禁。不可以事屬旣往。因循勿問。請令各道道臣。另加嚴査。犯者毋論與受。一依禁令。繩以重律。土地還屬本驛。一以爲申明舊典。一以爲蘇完列郵之地。從之。又啓言。近來實職窠窄。每都政虛司果。小不下五六人。揆以事面。誠甚可㦖。大抵參下宣傳官之五巡以上全布人員。例以陞六調用。故每歲此輩之徑陞。其數不些。有窠而付職。則便同橫占。無窠而區處。則亦歸司果。可謂彼此無當。此後則參下宣傳官之五巡以上全布人員。以陞敍奉承傅。待其原仕出六。始爲依承傅陞品敍用。則在宣傅官。別無加損。而其於虛司果收用之道。少有所補。請以此定式施行。敎以。連五巡全布。則依此爲之。六巡以上。則自當別論。此則依前陞六。又啓言。訓鍊都監挾輦把摠哨官。每都政。輪回報久勤。而把摠則旣是已經三品之人。以閒散堂上窠。循次陞遷。揆以格例。容或可也。哨官則以四品以下六品以上人參用故。其於區處之際。每多掣肘之歎。請從今以後。把摠則從其勤慢。間間收用。 哨官久勤勿施。詢于領相。領相曰。此非永爲定式之事。所以不入於大典通編。而兵判所奏。誠有然者。 把摠則間二都政。哨官則間三都政收用。恐得宜。敎以。不必劃一定式。通編編輯時。與卿亦有酬酢者。以卿所奏。分付兵曹。使之將此假令收用。○漢城判尹鄭昌順啓言。籍法至嚴。而雖以去式年戶籍見之。尙未了勘。今番抄戶命下之後。多有追後成單之事。紛拏旣甚。遺漏必多。此後則待諸道帳籍之上來。該色郞廳考準照勘。民數進獻之日。府上帳籍。同時藏置。或有過期未勘之事。則該色郞廳草記論罪之意。請出擧條。定式施行。從之。又啓言。小民之爲避戶役。初不入籍。仍成漏戶。爲一痼弊。而發賣命下之後。則稱以移去移來。未及成籍。願以漏戶得參受米。紛紜白活。年前發賣時。連因特敎。畢竟許給。而旣不治其漏籍之罪。又必沾於受米之惠。民習恃以爲常。籍法漸致懈弛。今番抄戶。則請一以帳籍爲準。無籍之類。一倂拔去。敎以。癸甲兩年。無籍人旣皆許抄。朝家之屈法已如此。獨於今番。膠守法例。一切勿論。不但事近岡民。將此法無可施。然欲一一勘律。徒配之數。不止爲幾十百。値今歉歲。豈爲此擾民之政。漏戶等。卿査出。今番則拔例追附於府上帳籍。使重法令恤困窮之意。兩無所妨。○(刀削)○賑恤廳堂上徐有隣啓言。抄戶已始。發賣在卽。而本廳郞廳李昌會。來朔當爲瓜遞矣。檢飭分給之節。不可付之生手。請李昌會。限發賣了畢間。姑爲仍任。使之着意擧行。從之。敎以。昨年擧行。不可但以勤擧言。此等之人。宜卽檢擬。而傳敎之後。尙無皁白可乎。 吏判旣承筵敎。無論府牧。待窠調用。○吏曹判書尹蓍東啓言。今此嘉禮納采納幣時。受敎書官及宣敎命官。當爲塡差。而取考庚子謄錄。則因特敎。皆以嘉禮廳首堂上啓下矣。今番則何以爲之乎。敎以。依前爲之。○訓鍊大將李柱國啓言。內入番事體。與他自別。凡於入直軍出用時。 兵曹啓稟後。傳令于入直將領。使之出用。自是古規。而近來則內入直軍出用時。該營同爲草記。事甚如何。此後則依古例自兵曹啓稟後出用事。請定式。從之。○忠勳府堂上李在恊啓言。 禮賓參奉一窠。屬之忠義。定式施行。其來已久。而去月都政。勳府以忠義擬望送之。則銓曹不用。以他人擬差矣。旣有定式。而無端違越。若此不已。則定式將無所施。今番禮賓參奉望筒勿施。依前以忠義差出事。請分付該曹。詢于領相。 領相曰。 禮賓參奉一窠之忠義自辟已久矣。銓曹之不用。固違定式。然旣差除出肅之人望筒勿施。亦涉顚倒。待後窠。屬之忠義恐好。從之。○敎曰。歲首朝參。 玉堂不可不備員。在外及未肅拜人幷許遞。前望單子入之。待下批牌招察任。以李書九爲校理。李羽晉爲副校理。 洪樂恒嚴思憲爲修撰。 柳孟養爲副修撰。○執義李師濂。持平任希遠。 校理李太亨。 正言柳畊金載翼。 副修撰洪義浩連啓。批以。不允。○李師濂連啓。批以。不允。新啓。向以分養馬有頉。因該寺錄啓。至有多官降資之擧矣。其中寧邊前府使白東俊。本任遞歸。在於丙午正月。馬匹上納。在於四月。寧邊肅川。俱是正月遞歸。而肅川則以時任報來。寧邊則以前任現告。寧肅兩倅。旣是同月到任。同月上納。則不爲自當。推諉前任者。聽聞所及。極爲駭痛。請寧邊府使田文顯。爲先罷職。拿問勘律。敎以。今聞大臣言。該寺一提調。亦以此事發關行査云。不可屬之風聞。爲先自本寺。使之據實草記。當有處分矣。又啓言。向來鄭遂龜等疏錄割名。已爲叵測。秋曹供辭。尤極凶悖。散配之典。猶屬太寬。則該曹擧行。固當嚴懲之不暇。而定其配所於其至親任所新谷兩邑者。名以編配。豈有如許駭愕之事乎。請其時秋曹該堂罷職。敎以。始非用意之事。旋又首實草記。所請過矣。似此官箴。何必靳持。依啓。又啓言。東方正學。至於先正臣李珥而大備。故前後崇奬之典。靡不用極。在昔 仁廟朝。先正承統子李景臨。除拜敎官。自是以後。殿郞禁都。無礙差擬矣。辛丑以後。屢降承傳。掌銓之地。宜卽對揚。而拘於時格。顧瞻持疑。當初仕者。不得爲初仕。當甄復者。不得爲甄復。殆同見枳。官享久闕。請下詢廟堂。一遵 列朝前例。先正子孫錄用一款。指一定式。俾無沈屈之歎。從之。又啓言。近日法司郞官。只作遷轉之階。了無擇擬之擧。雖以漢城主簿沈公權言之。年紀旣少。履歷全淺。劇地聽理。率多妄錯。吏緣爲奸。民受其弊。請罷職。從之。又啓言。別軍職李晳。賦性妖邪。行已驕妄。及叨西邑。擅賣鄕任。幻弄國穀。濫杖無節。怨讟明興。人或言其若是放縱。得無畏於殿最云爾。則輒曰。我是別軍職。監司其於我何。傳說狼藉。對人言必稱恩寵之無出渠右。以爲誇張眩耀之資。座有宰相。掉臂徑入。路逢名官。馳馬突過。論其人物。反有甚於其兄之愚悖。如此之人。不可一味容置。請特施刊汰之典。敎以。申飭之下。論列如此。極爲無狀。令該府爲先拿問。各別嚴繩。以懲此輩不畏法之習。又啓言。日前 太廟展拜。侍臣諸玉堂。謂以騎郞棍治館隸。以此引義。不參陪班。若使騎郞。眞有誤着。則徐待回鑾之後。重則陳疏論列。輕則自下往復。何所不可。而乃以下隸事端。輕自引避。事涉疏率。請伊日諸玉堂。一倂罷職。從之。又啓言。近來廉防倒喪。前 社稷令金履運李英裕。以其僚嫌。次第呈遞。則爲僚官者。宜思自處之道。而尙此冒沒蹲據。忘廉壞恥。莫此爲甚。請 社稷直長姜儐罷職。從之。又啓言。都下米直。日漸踊貴。此由於當商大賈。欲吞倍利。藏穀不出之致。請另飭五部。先禁穀商之都賈。仍令平市。嚴飭市價之操縱。敎以。便民之政。無過於不擾二字。言固好矣。猝地設禁。反致紛拏。此不可不念。判尹旣登筵。知此意使之隨處察飭。又啓言。近來槐院之選。極其猥雜。除非西北之人。元無不與於是。一經分榜。辭說紛紜。誰某濫入。雖不敢遽爾指陳。若此不已。則殆將與國子而無別。請另飭該院。每當分館之時。一從門地高下。嚴其選法。以爲復古之道。從之。又啓言。武弁乘轎。自有禁令。年前飭敎。不啻嚴截。而南兵使申㬚赴任之路。諉以老病。舁轎作行。北來之人。傳說狼藉。請拿問正罪。敎以。誠有是也。紀綱所在。萬萬駭然。拿勘亦云薄勘。爲先令道臣。詳査報來後。如不無實。爲先罷黜。令該府拿問。各別重勘。又啓言。外邑守令之上營出入。門路素定。自有格式。而前慱川郡守韓應儉。 兵營候謁。輒由後門。無論晝夜。潛人潛出。蹤跡陰秘。傳說狼藉。請施以削職之典。從之。又啓言。前府使崔雲羽。性本妖慝。行又鄙瑣。前後居官。惟以剝民肥己。作爲伎倆。田園第宅之致人駭惑久矣。雖以年前之塗人耳目者言之。肅川保民筒。卽一府民合力作畓。蠲役補官者也。雲羽不念衆生之命脈。專聽逆復之風旨。白地勒奪。屬之訓屯。受其若干價本。逐戶散債。收其甲利。以充前日之需。闔境嗷嗷。幸賴道臣新倅之據實査啓。劃卽釐正。而惡聲載路。唾罵成謠。聽聞所及。萬萬痛駭。請亟施定配之典。從之。又啓言。尼城縣監李集明。自在部官。已多不法之誚。及爲京兆郞。大小訟案。皆以賄成。醜說喧騰。吏民唾罵。內職猶然。外治可知。此等之人。不可置之字牧之列。請施以刊削之典。從之。又啓言。近來貪淫成習。武弁尤甚。滿浦僉使曺命喆。欲奸前鎭將所眄。而其女終始守節。至於不得已之境。則自投於洗劍亭下之水。冤哭啾啾。一鎭騷撓。不勝其苦。頭會箕斂。誦經而辟之。及其本府之落成。列鎭俱會。以此爲問。則渠亦不敢欺隱。哀彼守義之女。抑獨何罪。而投身水中。視死如歸耶。請令道臣。各別詳覈。拿致王府。明正其罪。從之。又啓言。國家之設官分職。各有所事。卯仕酉罷之法。亶出於董飭朝務。無闕庶政之意。而近來百隸怠官。岡念盡職。惟事彌縫。而至於六曹三法司。事務浩繁。多係緊重。而卯酉仕罷。雖有其名。太欠誠實。或乍開旋掇。或晩至早歸。曹務民事。率多廢閣。請另飭各司。恪遵舊典。頻遣摘奸。考其勤慢。嚴繩犯者。以勵群工。從之。又啓言。向來大僚之緩請次律。雖出於萬不獲已。而慨惜則極矣。喉院三司之前後覆難。凡爲幾遭。而賓對日。承宣遽然奉承。無難頒布。惟允之義。固如是乎。請伊日諸承旨。一倂罷職。敎以。爾不見日前陳箚玉堂遞差傳敎乎。不允。又啓言。汚穢之家。法禁至嚴。而近來日盛月滋。甚至通衢大路。轉成狹斜窄卷。尋常輪蹄。不得回旋。京兆諸部。若果照式禁斷。則豈有此等之弊乎。請自今爲始。各部官員。逐月摘奸。以有無頉報于備局。自備局發遣郎廳。抽栍看審。如有現發者。則該民人依律重勘。該府官員一體嚴處。從之。又啓言。諸路賑政。今方始之。善賑之道。專在抄飢。其不可一毫疏忽也明矣。且有土之民。荒年種糧。專靠還穀。如非精實穀品。各別排巡給貸。則其所廢農丁寧矣。請令廟堂。另飭諸道。俾爲殘民支保之道。從之。又啓言。西北鎭堡之當初設置。各自爲關防。而到今形便。間多沒緊要處。且其所謂鎭況。不過數斛料米。所謂鎭卒。不滿百戶殘氓。而爲鎭將者。類多疲劣。爲鎭民者。偏被掊克。在平常無事之時。不免疾首呼冤之歎。則當緩急可仗之日。豈有折衝禦侮之望乎。請令廟堂。博詢於兵判將臣及有鎭堡諸道道帥臣。隨其關防之緊歇。參以鎭況之厚薄。不緊者或幷他鎭。最薄者或加其廩。俾除邊民難支之弊。從之。○正言柳畊連啓。批以不允。趙時偉事。下段改措語以爲。壬寅秋邦慶。實是臣民蹈舞之辰。而噫。彼時偉。抑獨何心。顯示不悅之意。章奏之上。力遏邦慶二字。酬酢之間。牢諱慶忭等語。公坐稠廣。攘臂咆哱。及至定號之日。肆發凶言於衆人之中曰。今此定號。何如是太早。究厥心腸。已萬萬凶悖。而甚至於五月喪變之後。以平日不平之心。益肆陰凶之計。暗囑其兄。沮戲葬地。國言喧藉。情節莫掩。揆以邦憲。在所必覈。今此島配之典。可謂失之太輕。請島配罪人趙時偉。亟令王府。設鞫嚴問。期於得情。敎以。當處分。臺啓雖體重。大臣本自可否。領相之意何如。致仁曰。此事自產室廳。拖至三十朔之時。閭卷之言。已多訝惑者。而至於壬秋大慶。苟有秉彝。孰不歡忭。而一種議論。公然諱言邦慶二字。凡於章疏言語之間。有若設禁者。故大小同憤。國言如沸。莫不置疑於一處。而特不敢言爾。昨年五月喪變後。猶未聞有怪底說話。而墓山沮戲事又出。則人心轉益冤憤。及至九月。則雖不知其言之流出何處。而擧世疑懼之言。崩騰喧藉。言根所從出。旣無以得知。宮禁事秘。又無詳知之道矣。 慈聖諺敎一下。人皆以爲。向來行言之有實如此。 慈聖下敎。無一字泛下處。雖以其後逆獄之如合符節者見之。亦可驗此一段之明有眞贜。至有泝源致疑之論。臺啓之出。似由於此。綢繆宇鎭。圖占戎權。在渠特薄物細故。而與之連腸結肚。潛售顧瞻他日之計者。豈不萬萬凶怕乎。渠亦人耳。當初豈必有異心。而特以其有別般企待。故自不覺不平之心在中。岡測之言外發。終至於背馳邦慶之歸矣。至若重臣疏咆喝之說。定號後太早之語。臣亦只以行言聞之。邦慶日諸卿宰之顚倒入闕也。一王子之生胡大事。而如是擾亂云云。非臺啓中語。而其時同爲傳播。凡渠倡言時。必有同坐參聞之人。次次緘問。或可爲覈實之道。而不必緘問趙時偉。一番嚴問。則渠豈敢終始隱諱乎。敎以。臺啓中上款。重臣呈疏時。喉院坐上云云。昨因査實詳聞之。伊日渠非承宣。亦非入直兵堂云。此一款雖云脫空。而今日改措語之啓。以公座稠廣爲辭。則其所沒把捉。與下款太早云云無異。今雖鞫問於渠。渠則必當極口自明。自明何以出場。又欲緘問臺臣。 臺臣亦當歸之國言。國言何以覈根。卿之筵奏。益聞其所不聞。而卿亦曰聞於行言。行言亦何以到底溯源乎。又以國體獄理言之。 臺臣緘問。猶且難之。況大臣筵奏乎。事旣至此之後。豈可不問不決。因循度日乎。筵中已悉諭。一言以蔽之曰。何以得此。減死絕島安置。新啓。 李文德之罪。可勝言哉。昨夏墓所議定時。渠以愛惜田宅之心。敢懷謀避之計。暗托時偉。轉囑其兄。至以不敢引之說。登諸筵奏。今日臣子。苟有一分秉彝之心。則豈忍沮戲於莫重之地哉。請爲先施以屛裔之典。敎以。此與國言之無憑大異。雖如渠者流。豈可置之䵝䵢之地。徑施屛裔。大有不可。令該府拿問後勘罪。又啓言。近來貪饕成俗。而至於前掌令鄭濡而極矣。 羅州朴師蕃。以富饒賤孼。有妓妾所生女。則鄭濡貪其財貨。取爲冡婦。恬不知愧。身在法從者。羞與爲伍。請施以刊削之典。敎以。遠外風聞。有難盡信。令該府拿問勘罪。致仁又啓言。趙時偉減死島配事命下矣。耽黑楸三島非特敎。則自下例不得定配所。而此罪人則異他。三島中擧行恐宜。敎以。耽有宇鎭。黑有寧鎭。楸有李普行。他島中定配所事分付。○金載翼啓言。昨冬鞫獄。(刀削)係於連婢之口招。則捕廳究覈之際。惟宜審愼用刑。盤詰得情。而妄加治盜之刑。遽至徑斃之境。遂使鉤覈路絕。端緖莫究。請其時捕將李漢昌趙圭鎭。亟施削職之典。敎以。槪因厥囚年老。旋卽致斃。似非捕將之罪。不允。(刀削)○副校理李羽晉啓言。臺啓擬律。有進無退。而頃日臺臣之論趙時偉也。旣以島配蒙允。則繼發之論。似當加律。而乃反以拿鞫爲請。拿鞫無異於拿處。律名反輕於島配。況時偉之負犯何如。聲討何如。則似此論勘。太不襯當。伊後律名之改以設鞫。可見當初之出於做錯。而揆以臺體。不審大矣。請當該臺臣。施以譴罷之典。敎以。不必如是。不允。○正言柳畊避嫌。批以。勿辭。亦勿退待。○修撰嚴思憲啓言。近來守令數遞。大爲民弊。雖有堂上三年。堂下六年之限。而瓜遞之人。絕無僅有。送迎之際。民受其弊。請自今愼簡長吏。申明久任之法。敎以。申飭銓曹。○洪義浩啓言。治國之道。莫先於勸民務農。我殿下志在重本。凡所以重農勸耕之方。靡不用極。而未聞田野之大闢。從致饑饉之荐臻者。政在於游民之妨農故耳。伏聞近來。鄕外諸處。此弊滋甚。無根着之類。作伴成羣。出沒閭里。旣非持瓢丐食之行。輒多結黨作拏之事。店舍村落。無不被困云。若不早加禁戢。則小而穿窬竊盜之弊。大而訛誤嘯聚之患。未必不由於此。而又何怪於勸農之無其效乎。請申飭諸道討捕之官。時加詗察。果有此等殊常之類。作弊之事。則繩以治盜之律。以爲懲礪之地。列邑守宰。亦各誠心曉諭。使務本業。俾有戢奸勸農之實效。從之。敎以自廟堂各別申飭諸道。○敎曰。何求新奇說話。似此官箴。正資破聾。新啓。數至十九。可謂擧職。宜有嘉奬之擧。執義李師濂。 中鹿皮一令賜給。